ราชธานีตั้งเป้าให้กู้1.7หมื่นล.
ราชธานีลิสซิ่ง ตั้งเป้าปล่อยกู้ใหม่โต 1.7 หมื่นล้าน หวังกลุ่มรถบรรทุกโลจิสติกส์ช่วย
20 ม.ค. 2559

ราชธานีลิสซิ่ง ตั้งเป้าปล่อยกู้ใหม่โต 1.7 หมื่นล้าน หวังกลุ่มรถบรรทุกโลจิสติกส์ช่วย
นายโกวิท รุ่งวัฒนโสภณ กรรมการผู้จัดการ บริษัท ราชธานี ลิสซิ่ง เปิดเผยว่า ปีนี้บริษัทตั้งเป้าปล่อยสินเชื่อใหม่ให้ได้ 1.7 หมื่นล้านบาท เติบโต 20% เมื่อเทียบกับปี 2558 ที่ปล่อยสินเชื่อใหม่ได้ 1.4 หมื่นล้านบาท โดยกลยุทธ์ที่สำคัญยังเน้นปล่อยสินเชื่อรถบรรทุกป้ายแดงและมือสองเป็นหลัก เนื่องจากตลาดขนส่งหรือโลจิสติกส์ในประเทศและประเทศเพื่อนบ้านมีความต้องการสูง และคู่แข่งยังไม่มากนัก
“ในส่วนของรถบรรทุก ปีนี้เราตั้งเป้าปล่อยกู้รถป้ายแดง 65% และรถมือสอง 35% โดยส่วนใหญ่ลูกค้าจะนำรถไปวิ่งขนส่งสินค้าจากไทยไปลาว เมียนมา กัมพูชา และจีนตอนใต้ ซึ่งแต่ละประเทศก็มีการเติบโตทางเศรษฐกิจที่ดี จึงมีความการต้องบริโภคสินค้าไทยสูง ส่งผลให้ตลาดโลจิสติกส์ของไทยโตตามไปด้วย” นายโกวิท กล่าว
นอกจากนี้ บริษัทจะปล่อยสินเชื่อในส่วนของซูเปอร์คาร์ และรถจักรยานยนต์ขนาดใหญ่หรือบิ๊กไบค์ด้วย เพราะเป็นตลาดที่มีความต้องการสูง และลูกค้าส่วนใหญ่ไม่ได้รับผลกระทบจากภาวะเศรษฐกิจมากนัก 
นายบุญชู วงศ์ภักดี ผู้ช่วยกรรมการผู้จัดการอาวุโส สายงานบัญชีและการเงิน บริษัท ราชธานี ลิสซิ่ง กล่าวว่า ในปี 2558 บริษัทมีกำไรสุทธิ 748 ล้านบาท เพิ่มขึ้น 44 ล้านบาท หรือ 6% เทียบกับปีก่อน ที่มีกำไรสุทธิ 704 ล้านบาท
ทั้งนี้ ปีที่ผ่านมาบริษัทมีรายได้รวม 2,781 ล้านบาท เพิ่มขึ้นจากปีก่อนหน้า 28 ล้านบาท หรือ 1% และมีค่าใช้จ่ายทางการเงิน 1,016 ล้านบาท ลดลง 55 ล้านบาท หรือ 5% ขณะที่ค่าใช้จ่ายหนี้สูญและหนี้สงสัยจะสูญของปี 2558 มีจำนวน  412 ล้านบาท ลดลงจากปีก่อน 20 ล้านบาท หรือ 4% โดยเป็นผลมาจากการที่บริษัทยังคงรักษาส่วนแบ่งสินเชื่อในตลาดได้อย่างต่อเนื่อง ประกอบกับการจัดหาเงินกู้ที่มีต้นทุนทางการเงินที่ต่ำทำให้ภาพรวมผลประกอบการดีกว่าปีก่อน
“แม้ว่าอัตราการเติบโตทางเศรษฐกิจภายในประเทศยังคงชะลอตัวลง แต่บริษัทยังคงรักษาระดับการทำกำไรให้ใกล้เคียงกับปีก่อนได้” นายบุญชู กล่าว 
สำหรับผลการดำเนินงานในไตรมาส 4 ปี 2558 มีกำไร 169 ล้านบาท เพิ่มขึ้นจากงวดเดียวกันของปีก่อน 26 ล้านบาท หรือ 18% โดยมีรายได้รวม 701 ล้านบาท เพิ่มขึ้น 12 ล้านบาท หรือ 1%
นอกจากนี้ บริษัทยังมีค่าใช้จ่ายทางการเงิน 250 ล้านบาท ลดลง จากช่วงเดียวกันปีก่อน 18 ล้านบาท หรือ 6% จากการจัดหาแหล่งเงินกู้ยืมที่มีต้นทุนทางการเงินต่ำ เพื่อรองรับการปล่อยสินเชื่อของบริษัท ขณะที่ค่าใช้จ่ายหนี้สูญและหนี้สงสัยจะสูญมี 117 ล้านบาท ลดลงจากงวดเดียวกันของปีก่อน 22 ล้านบาท หรือ 16% เป็นผลมาจากคุณภาพลูกหนี้ที่ดีขึ้น ส่งผลให้บริษัทตั้งสำรองลดลง